चौमू में सीवर लाइन डली, सड़कें ठीक हुई
भारतनिर्वाचन विभाग द्वारा चलाए जा रहे 18-19 वर्ष के नए मतदाताओं के नाम जुड़वाने के अभियान को सफल बनाने के लिए रविवार को पूर्व विधायक निवास पर भगवान सहाय सैनी की अध्यक्षता में कांग्रेस कार्यकर्ताओं की बैठक हुई। बैठक में पूर्व विधायक सैनी ने कहा कि कार्यकर्ता को बूथ वाइज घर-घर जाकर नाम जुड़वाने बीएलओ से संपर्क कर सहयोग करे साथ ही नए मतदाता के नाम जुड़वाने में पार्टी आधार पर मतभेद नहीं किया जाए।
बैठक में क्षेत्र के विकास के बारे में विचार विमर्श करते हुए पूर्व विधायक ने कहा कि वर्तमान विधायक विकास का ढिढोंरा पीट रहे हैं, सवा तीन साल में विधानसभा क्षेत्र में कोई विशेष विकास नहीं हुआ। भाजपा सरकार के आते ही किसानों की सौर ऊर्जा, ड्रिप योजना में सब्सिडी आधी कर दी गई तथा दूध पर बोनस बंद कर दिया। चौमू में सीवर लाइन डालने को लेकर कांग्रेस शासन में वर्तमान विधायक कह रहे थे कि मैंने डीपीआर करवाकर सीवर लाइन स्वीकृत करवा दी है। कांग्रेस शासन होने के कारण सीवर नहीं डाली जा रही है, लेकिन वर्तमान में नगरपालिका, राजस्थान सरकार भारत सरकार में भाजपा का शासन होते हुए भी विधायक रामलाल शर्मा ने तीन वर्ष बीत जाने के उपरांत भी सीवर लाइन का कार्य नहीं कराया। क्षेत्र में 36 करोड़ रुपए खर्च करने के उपरांत भी चौमू में पानी समस्या ज्यों की त्यों है तथा सड़कों की हालत भी ज्यों की त्यों है।
इस मौके पर ब्लाॅक कांग्रेस कमेटी अध्यक्ष कृष्णकांत जोशी, नानगराम लांबा, नगर कांग्रेस कमेटी अध्यक्ष सुरेश विजयवर्गीय, नेता प्रतिपक्ष शैलेंद्र चौधरी, उपाध्यक्ष आशीष यादव, प्रवक्ता राजेश कुमार वर्मा, कौशल तंवर आदि मौजूद थे।
hin_Deva hin_Deva hin_Deva bho_Deva